ddrg/super_eurlex huggingface dataset:
Virallinen lehti nro C 223 , 17/07/1998 s. 0107



KIRJALLINEN KYSYMYS E-0087/98 komissiolle esittäjä(t): Carlos Robles Piquer (PPE) (30. tammikuuta 1998) Aihe: Euroopan unionin hyväksymä jätteitä koskeva luettelo Euroopan unioni hyväksyi jätteiden kierrätystä silmällä pitäen vuonna 1994 laaditun jätteitä koskevan luettelon. Jo lähes 20 vuoden ajan on ollut yhteisön direktiivejä, jotka useat maat ovat liittäneet omaan lainsäädäntöönsä rakennusjätteitä koskevien säännösten avulla. Luettelon mukaan rakennukset täytyy rakentaa siten, että ne voidaan kierrättää purkuvaiheessa. Käytäntö vaihtelee kuitenkin selvästi maasta toiseen. Joissakin jäsenvaltioissa, kuten Espanjassa, kierrätetään vajaat 5 % rakennusmateriaalista, kun taas esimerkiksi Hollannissa kyseinen prosenttiluku voi olla jopa 60 %:a. Voiko komissio kolme vuotta kyseisen luettelon hyväksymisen jälkeen arvioida, kuinka jäsenvaltiot noudattavat sitä, ja kertoa saatujen tulosten valossa, mitä muutoksia tai painotuksia olisi syytä harkita, jotta päästäisiin siihen, että kuva kaivinkoneesta tuhoamassa rakennusta voitaisiin unohtaa? Komission jäsenen Ritt Bjerregaardin komission puolesta antama vastaus (5. maaliskuuta 1998) Euroopan unionin jäteluettelo perustuu 20. joulukuuta 1993 tehtyyn päätökseen 94/3/EY ((EYVL L 5, 7.1.1994. )), joka koskee jäteluettelon laatimista jätteistä annetun neuvoston direktiivin 75/442/ETY, sellaisena kuin se on muutettuna neuvoston direktiivillä 91/156/ETY ((EYVL L 78, 26.3.1991. )), 1 artiklan a alakohdan mukaisesti. Rakennus- ja purkujätteet on merkitty kyseisen luettelon kohtaan 17 00 00. Komissio on kiinnittänyt erityistä huomiota rakennus- ja purkujätteisiin vuoden 1991 alussa käynnistämänsä, keskeisiä jätevirtoja koskevan ohjelman yhteydessä. On käynnistetty projektiryhmiä seuraavia jätevirtoja varten: käytetyt renkaat, liikenteestä poistetut ajoneuvot, klooripitoiset liuottimet, terveydenhoitoalan jätteet, sähkö- ja elektroniikkalaitteiden jätteet sekä rakennus- ja purkujätteet. Kaikkia rakennus- ja purkujätevirran kanssa tekemisiin joutuvia osapuolia kehotettiin osallistumaan Saksan johtamaan projektiryhmään. Ryhmän työn tuloksista julkaistiin lokakuussa 1995 kertomus, joka käsittää tiedotusosuuden, toimintasuunnitelman ja suositukset. Kertomuksessa suositellaan, että jäsenvaltiot ottaisivat käyttöön edellä mainitun luettelon helpottaakseen tilastojen vertailua ja edistääkseen siten rakennus- ja purkujätevirran hallintaa ja suunnittelua yhteisössä. Nykyinen tilanne eri jäsenvaltioissa on hyvin erilainen ja vertailu on vaikeaa. Komissio pohtii parhaillaan keinoja, joilla kyseinen jätevirta saataisiin paremmin hallintaan yhteisössä.
Virallinen lehti nro C 223 , 17/07/1998 s. 0126



KIRJALLINEN KYSYMYS E-0150/98 komissiolle esittäjä(t): Jaime Valdivielso de Cué (PPE) (2. helmikuuta 1998) Aihe: Euroopan yhteisön viininvalmistussääntöjen ulkopuolella olevien viinien tuonti Voiko komissio selvittää mihin kriteereihin perustuen on jatkettu vuodella sellaisten viinien tuontia, joiden valmistuksessa ei noudateta asetuksessa ETY 822/87 ((EYVL L 84, 27.3.1987, s. 1. )) säädettyjä viininvalmistusta koskevia sääntöjä, ottaen huomioon, että asetuksessa ETY 1873/84 ((EYVL L 176, 3.7.1984, s. 6. )) annettujen poikkeusten voimassaoloaika päättyi jo 31.12.1997? Komission jäsenen Franz Fischlerin komission puolesta antama vastaus (5. maaliskuuta 1998) Yhteisön ja Yhdysvaltojen välillä on tehty viinisopimus vuonna 1983, ja sen mukaisesti yhteisö on myöntänyt poikkeuksia Yhdysvalloista tuodulle viinille. Näitä viinejä koskevat sellaiset enologiset käytännöt, joista ei säädetä viinikaupan yhteisestä järjestämisestä 16 päivänä maaliskuuta 1987 annetussa neuvoston asetuksessa (ETY) N:o 822/87 ((EYVL L 84, 27.3.1987. )). Vuoden 1997 lopussa neuvosto jatkoi poikkeusten voimassaoloa vuodella. Komissio ehdotti asiaa 15 päivänä joulukuuta 1997 annetussa neuvoston asetuksessa (EY) N:o 2612/97, joka koskee sellaisilla enologisilla käytännöillä, joista ei ole säädetty asetuksessa (ETY) N:o 822/87, mahdollisesti käsiteltyjen tiettyjen tuontiviinien tarjoamisen ja toimittamisen sallimisesta nautittavaksi annetun asetuksen (ETY) N:o 1873/84 muuttamista ((EYVL L 353, 24.12.1997. )). Komissio katsoo, että oli tarpeen jatkaa näiden poikkeusten voimassaoloa uudestaan, koska yhteisö ja Yhdysvallat keskustelevat vuonna 1983 tehdyn sopimuksen kaikista määräyksistä. Erityisesti asia koskee maantieteellisten merkintöjen parempaa suojaamista ja enologisia käytäntöjä.
Virallinen lehti nro C 223 , 17/07/1998 s. 0136



KIRJALLINEN KYSYMYS E-0198/98 komissiolle esittäjä(t): Kirsten Jensen (PSE) (11. helmikuuta 1998) Aihe: Kosmetiikka Aikooko komissio, ottaen huomioon että allergikkojen määrä Euroopassa kasvaa, tarkistaa kosmetiikkaa koskevaa direktiiviä 76/768/ETY ((EYVL L 262, 27.9.1976, s. 169. )) ja sisällyttää siihen vaatimuksen parfyymien täydellisistä tuoteselosteista? Aikooko komissio vaihtoehtoisesti ehdottaa, että parfyymien sisältämät kymmenen eniten allergiaa aiheuttavaa ainetta on ilmoitettava tuoteselosteessa? Komission jäsenen Martin Bangemannin komission puolesta antama vastaus (23. maaliskuuta 1998) Kosmetiikan ja kuluttajille tarkoitettujen muiden tuotteiden kuin elintarvikkeiden tiedekomitea on perustanut yhteydessään toimivan parfyymejä ja säilöntäaineita käsittelevän työryhmän, jonka tehtävänä on tarkastella kosmeettisissa valmisteissa käytettyihin hajusteaineisiin liittyviä mahdollisia allergiariskejä. Heti kun tiedekomitea on saanut tätä aihetta koskevan työnsä valmiiksi, komissio tarkastelee tulosten perusteella tehtäviä johtopäätöksiä. Nämä voivat olla joko yleisiä tai koskea tiettyjä hajusteaineita, joiden osalta komitea katsoo aiheelliseksi varustaa niitä sisältävät valmisteet erityisellä maininnalla tai varoituksella. Tästä on jo säädetty kosmeettisia valmisteita koskevan jäsenvaltioiden lainsäädännön lähentämisestä 27 päivänä heinäkuuta 1976 annetun neuvoston direktiivin 76/768/ETY liitteessä III mainittujen tiettyjen tuotteiden osalta.
KIRJALLINEN KYSYMYS E-0071/98 neuvostolle esittäjä(t): Alexandros Alavanos (GUE/NGL) (30. tammikuuta 1998)

Aihe: Kurdiongelmaa koskeva kiireellinen kansainvälinen aloite

Kurdipakolaisten virran kasvaessa ainakin kolme Euroopan unionin jäsenmaiden hallitusta (Italia, Saksa, Iso-Britannia) ovat asiaa koskevissa julkilausumissaan korostaneet, että perussyy ongelmaan on se, että kurdien kansalaisoikeuksia, poliittisia oikeuksia sekä ihmisoikeuksia ei kunnioiteta. Se, että Ranska hyväksyi Italian ehdotuksen kiireellisen kansainvälisen aloitteen toteuttamisesta kurdiongelman hoitamiseksi Turkissa ja Pohjois-Irakissa, herättää toiveita aktiivisemmasta kurdikansan oikeuksien puolustamisesta.

Millä tavoin puheenjohtaja Iso-Britannia aikoo edistää välittömästi vaatimusta kiireellisestä kansainvälisestä aloitteesta? Aiotaanko tehdä aloite kansainvälisten tarkkailijoiden lähettämisestä Lounais-Turkkiin ja Pohjois-Irakiin ja toimittajien vapaasta läsnäolosta näillä alueilla?

Vastaus (11. toukokuuta 1998)

Syyt Turkista ja sen kautta saapuvien maahanmuuttajien suureen määrään ovat moninaiset. Asia vaatii lisätutkimuksia. Irakin tilanteeseen liittyy useita poliittisia ja taloudellisia tekijöitä: pitkäaikainen kilpailutilanne kahden johtavan kurdipuolueen kesken Pohjois-Irakissa, turkkilaisten joukkojen rajat ylittävät toimet Kurdistanin työväenpuoluetta vastaan, taloudellinen epävarmuus ja Saddam Husseinin harjoittama sortopolitiikka. Turkista tulevassa maahanmuutossa on huomattava, että Kaakkois-Turkissa pitkään jatkuneet levottomuudet Turkin turvallisuusjoukkojen ja Kurdistanin työväenpuolueen välillä ovat johtaneet alueen talouden taantumiseen ja siihen, että maaseutuväestö on joutunut sankoin joukoin siirtymään kotiseudultaan. Yhä useammat Turkista tai sen kautta tulevista maahanmuuttajista eivät ole Turkin tai Irakin kansalaisia, vaan esimerkiksi kolmansista maista Aasiasta ja Afrikasta.

Neuvosto pitää tehokkaan yhteistyön aloittamista Turkin hallituksen kanssa avaintekijänä ongelman ratkaisemisessa. Tiivis yhteistyö YK:n pakolaisasiain päävaltuutetun kanssa on myös olennaista. Puheenjohtajavaltio pyrkii ylläpitämään näitä suhteita aktiivisesti.

Tässä yhteydessä on otettava huomioon, että Turkin suhtautuminen kurdivähemmistöön on ratkaiseva tekijä EU:n ja Turkin välisten suhteiden kehittymisessä.

Yleisten asioiden neuvosto tarkasteli 30. maaliskuuta yleisten asioiden neuvoston 26. tammikuuta 1998 ongelman ratkaisemiseksi hyväksymän 46-kohtaisen toimintasuunnitelman toteuttamista ja totesi, että toteuttaminen edistyy tyydyttävästi. Neuvosto ei aio lähettää tarkkailijoita Kaakkois-Turkkiin tai Pohjois-Irakiin, mutta neuvostolle on hyötyä jäsenvaltioiden edustajien alueelle tekemien selvitysmatkojen aikana kerätyistä tiedoista.
Virallinen lehti nro C 223 , 17/07/1998 s. 0099



KIRJALLINEN KYSYMYS E-0062/98 komissiolle esittäjä(t): Johanna Maij-Weggen (PPE) (29. tammikuuta 1998) Aihe: Eläinrääkkäys Espanjassa Onko komissio tietoinen espanjalaisen ¨Quo¨ -aikakauslehden vuoden 1997 syyskuun numerossa 24 julkaistusta kirjoituksesta, jonka mukaan Espanjassa järjestetään vuosittain 300 niin kutsuttua kulttuuritapahtumaa, joissa eläimiä rääkätään, kidutetaan ja tapetaan espanjalaisen yleisön huvittamiseksi (kts. liite)? Kyseisessä kirjoituksessa mainitaan muun muassa seuraavat esimerkit: 1. ¨Toro embolado¨, jossa härkien sarvet sytytetään palamaan ja jonka seurauksena siis myös silmät ja nahka palavat. 2. Sikojen rituaaliteurastus, jossa sen jälkeen, kun sian kärsän läpi on ensiksi pistetty koukku, teurastaja viiltää kärsän poikki miesten pitäessä sikaa aloillaan. 3. Riojan maakunnassa sijaitsevassa Naldassa ripustetaan kukkoja roikkumaan koivista alaspäin, jonka jälkeen kylän nuoret miehet leikkaavat niiltä pään irti. Yleisön esittämien vastalauseiden seurauksena on alettu käyttää kuolleita kukkoja! 4. Cáceresin maakunnassa sijaitsevassa Coriassa San Juan -härkä joutuu juoksemaan tuntikausia kylää ympäri samalla kun siihen ammutaan puhallusputkien avulla nuolia, joiden seurauksena härkä vuotaa kovasti verta. Myöhemmin siihen pistetään kaikenlaisia teräviä esineitä kylän aukiolla. Lopuksi se ammutaan ja sen kivekset leikataan irti. 5. Zamorassa ¨Manganese¨-vuohi heitetään alas kirkon kellotornista. Tämän kieltämistä yritettiin vuonna 1991, mutta lopulta kaksi vuohta kuitenkin heitettiin alas. Asetettiin sadan tuhannen pesetan sakko. Vuohia heitetään yhäkin, mutta eläimen maahan iskeytymisen estämiseksi tornin alle pingotetaan suojaverkko. Katsooko komissio, että Euroopan unioniin kuuluvan sivistysvaltion ei pitäisi sallia tällaista eläinrääkkäystä? Aikooko komissio Amsterdamin perussopimuksen eläinten suojelua koskevan artiklan perusteella säätää lakeja tällaisten eläimiin kohdistuvien julmuuksien lopettamiseksi tai aikooko se joillain muilla keinoin lopettaa tällaiset toimet? Komission jäsenen Franz Fischlerin komission puolesta antama vastaus (17. helmikuuta 1998) Komissio on useaan otteeseen ilmoittanut vastustavansa kaikkea eläimiin kohdistuvaa raakuutta. Yhteisön toimivalta tässä asiassa on kuitenkin rajallinen ja yhteisön lainsäädäntö koskee eläinten suojelua ainoastaan maatiloilla, laboratorioissa, teurastettaessa ja kuljetusten aikana. Amsterdamin sopimuksen eläinten hyvinvointia koskevassa pöytäkirjassa korostetaan eläinten hyvinvoinnin merkitystä mutta painotetaan kuitenkin, että kulttuurillisia ja alueellisia perinteitä on kunnioitettava. Nämä jälkimmäiset seikat kuuluvat yksinomaan kansallisen toimivallan soveltamisalaan.
Virallinen lehti nro C 223 , 17/07/1998 s. 0145



KIRJALLINEN KYSYMYS E-0235/98 komissiolle esittäjä(t): José Salafranca Sánchez-Neyra (PPE) (13. helmikuuta 1998) Aihe: Kansalaisjärjestöt Kuubassa Voisiko komissio antaa luettelon Kuubassa vuonna 1997 toimineista europpalaisista kansalaisjärjestöistä? Aikooko komissio tehdä muutoksia vuonna 1998? Komission jäsenen Manuel Marínin komission puolesta antama vastaus (18. maaliskuuta 1998) Komission rahoittamina Kuubassa vuonna 1997 toimineet valtiosta riippumattomat järjestöt ovat Gruppo Volontariato Civile (Italia), Oikos (Portugal), Comitato Internazionale per lo Sviluppo dei Popoli (Italia), Caritas (Saksa), Erikshjälpen (Ruotsi), Médicos del Mundo (Espanja), Asociación para la Cooperación con el Sur-Las Segovias (Espanja), Save the Children Fund (Yhdistynyt kuningaskunta), Médecins du Monde (Ranska), Punainen Risti (Saksa), Nuevo Futuro (Espanja), MPDL (Espanja), Agro Acción Alemana (Saksa), Asociación para la participación al Desarrollo (Espanja), Care (Ranska), Brot für die Welt (Saksa), MSF (Alankomaat) ja Monimbo (Saksa). Yhteisön ja Kuuban yhteistyössä on viime vuosina pyritty laajentamaan valtiosta riippumattomien järjestöjen toiminta-alaa antamalla niille keskeinen asema humanitaarisen avun, elintarvikeavun ja kehitysavun täytäntöönpanossa sekä valvomalla järjestelmällisesti niiden työskentelyolosuhteiden parantamista. Komissio on neuvoston 2. joulukuuta 1996 vahvistamassa yhteisessä kannassa sovittujen perusteiden mukaisesti määrännyt kokonaissuunnitelmaa täydentävien toimien (mikrohankkeet) rahoittamisesta. Kyseiset toimet kohdistetaan yksin eläviin vanhuksiin, perheensä yksin elättäviin naisiin, äärimmäisessä köyhyydessä eläviin henkilöihin ja muihin huonompiosaisiin ryhmiin, jotka eivät kuulu Kuuban terveydenhuoltojärjestelmän piiriin. Kyseiset toimet toteutetaan yhteistyössä Caritas Cuban ja muiden riippumattomien paikallisten kansalaisjärjestöjen kanssa. Niiden tarkoituksena on lujittaa kansalaisyhteiskunnan asemaa Kuubassa. Yhteisö aikoo jatkaa samansuuntaista toimintaa vuonna 1998. Kahdeksan kuukauden ajanjaksoa koskeva humanitaarisen avun IV kokonaissuunnitelma mahdollistaa sen, että suunnilleen sama määrä valtiosta riippumattomia järjestöjä jatkaa työtään vuonna 1998. Ympäristönsuojelun ja suuronnettomuuksien ehkäisemisen kaltaiset alat voisivat tarvittaessa tarjota uuden työkentän eurooppalaisille valtiosta riippumattomille järjestöille.
Virallinen lehti nro C 223 , 17/07/1998 s. 0083



KIRJALLINEN KYSYMYS E-0011/98 komissiolle esittäjä(t): Graham Mather (PPE) (29. tammikuuta 1998) Aihe: Kiinan kansantasavallasta peräisin olevaan piimetalliin sovellettavien toimien uudelleenarviointi Komissio toimitti heinäkuussa 1997 jäsenvaltioille ehdotuksia Kiinan kansantasavallasta peräisin olevan piin tullimaksujen korottamisesta, mikä merkitsi kyseisten toimien pitkällisen uudelleenarvioinnin loppuun saattamista. Nämä ehdotukset hylättiin äänin 8 (kahdeksan) puolesta, 7 (seitsemän) vastaan polkumyynnin torjumista käsittelevässä komiteassa, mutta tästä huolimatta komissio jatkoi ehdotusten käsittelyä ja toimitti ne ministerineuvostolle. 1. Millä perustein komissio päätti olla piittaamatta polkumyynnin torjumista käsittelevän komitean suosituksista? 2. Millä perustellaan ehdotusta näiden tullimaksujen korottamisesta? 3. Milloin aiotaan tarkastella näistä tullimaksuista luopumista? Komission jäsenen Sir Leon Brittanin komission puolesta antama vastaus (18. helmikuuta 1998) Polkumyyntimenettelyjä säännellään neuvoston asetuksen (EY) N:o 384/96 9 artiklan 4 kohdalla. Kyseisessä kohdassa säädetään, että neuvosto ottaa käyttöön arvoisan parlamentin jäsenen mainitsemat lopulliset polkumyyntitullit yksinkertaisella enemmistöllä. Komissio kuulee neuvoa-antavaa komiteaa, ennen kuin se tekee ehdotuksensa neuvostolle. Koska komitealla ei ole päätöksentekovaltaa asiassa, se ei voi virallisesti hyväksyä tai hylätä komission ehdotusta. Päätöksentekovalta asiassa kuuluu neuvostolle. Kiinan kansantasavallasta peräisin olevaan piimetalliin sovellettavia toimenpiteitä koskevassa tapauksessa komissio ehdotti uudelleentarkastelun perusteella, että tulli muutettaisiin voimassa olevasta kiinteästä tullista, joka on 396 ecua tonnilta, 49 prosentin suuruiseen arvotulliin (joka kiinteänä tullina ilmaistuna on 376,5 ecua/tonni). Komissio ei siis ehdottanut tullin lisäämistä, ja uusi tulli onkin pienempi kuin aikaisempi. Neuvosto hyväksyi ehdotuksen polkumyynnin ja vahingon uudelleentarkastelun jälkeen. Polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1996 annetun neuvoston asetuksen (EY) N:o 384/96 ((EYVL L 56, 6.3.1996. )) 11 artiklan 2 kohdan mukaisesti toimenpiteen voimassaolo päättyy 17. joulukuuta 2002 (viisi vuotta sen käyttöön ottamisen jälkeen). Kyseisen asetuksen 11 artiklan 3 kohdan mukaisesti: ¨3. Tarvetta toimenpiteiden jatkamiseen voidaan tarkastella... jos lopullisen toimenpiteen käyttöön ottamisesta on kulunut kohtuullisen pitkä, vähintään vuoden mittainen aika, viejän, tuojan tai yhteisön tuottajien pyynnöstä, johon sisältyy riittävästi todisteita... siitä, että toimenpiteen jatkaminen ei enää ole tarpeen polkumyynnin vastapainoksi ja/tai että vahingon jatkuminen tai uudelleen alkaminen olisi epätodennäköistä... Jos tarkastelussa kävisi ilmi, että toimenpiteet eivät enää ole tarpeen, ne kumottaisiin. Kumoaminen tulisi voimaan tarkastelun päättymispäivänä.
Virallinen lehti nro C 223 , 17/07/1998 s. 0117



KIRJALLINEN KYSYMYS E-0120/98 komissiolle esittäjä(t): Gerardo Fernández-Albor (PPE) (30. tammikuuta 1998) Aihe: EU:n osallistuminen apostoli Jaakobin juhlavuoteen Jaakobin juhlavuotena 1999 monet yhteisön kansalaiset käyvät jälleen apostoli Jaakobin haudalla. Tämä vuosisatoja vanha perinne vahvistaa sivistyksemme juuria, joista Euroopan henkinen selkäranka kasvaa. Monet unionin kansalaiset haluavat käydä pyhiinvaelluksella Santiago de Compostelassa. Pyhiinvaelluksella he kohtaavat itseään, vahvistavat juuriaan ja uskoaan, joihin perustuu heidän samaistumisensa yhteiseen eurooppalaiseen kulttuuriin. Aikooko komissio osallistua Jaakobin juhlavuoteen 1999 kunnostamalla pyhiinvaeltajien majapaikkoja? Pyhiinvaellukseen osallistuvat yhteisön kansalaiset odottavat, että Euroopan unioni parantaa pyhiinvaeltajien majoitusmahdollisuuksia ja että EU asettuu siten tukemaan ainutlaatuista perinnettä, joka yleismaailmallisella tavalla kuvastaa sivistystämme ja Euroopan, sen kulttuurin, uskon ja hengen ominaislaatua. Komission jäsenen Marcelino Orejan komission puolesta antama vastaus (13. maaliskuuta 1998) Komissio kiittää arvoisaa parlamentin jäsentä tämän antamista Santiago de Compostelan pyhiinvaellusta koskevista tiedoista. Komissio on tietoinen tämän reitin suuresta historiallisesta ja vertauskuvallisesta merkityksestä ja onkin jo useiden vuosien ajan osallistunut konkreettisesti lukuisien sen varrella sijaitsevien muistomerkkien kunnostukseen. Selkeä esimerkki komission tuesta on Euroopan aluekehitysrahaston (EAKR) tuki Galician vuosien 1994-1999 ohjelmaan kuuluvalle toimelle 2.2.3. EAKR:n kautta on myönnetty tukea ¨Consorcio Santiagolle¨ 31,96 miljoonaa ecua suunnitellusta 44,09 miljoonan kokonaisinvestoinnista. Tämän elimen ovat perustaneet kansalliset, alueelliset ja paikalliset viranomaiset, jotka ovat mukana edistämässä ja koordinoimassa tarvittavaa toimintaa ja järjestelyitä, jotta Santiago de Compostelan kaupunki olisi valmis viettämään Jaakobin juhlavuotta (1999) ja jakamaan Euroopan vuoden 2000 kulttuurikaupungin arvon. EAKR:n yhteisrahoittamiin toimiin kuuluvat kaupunkiliikenneverkon sekä matkailu- ja urheilumahdollisuuksien parantaminen, historiallisen keskustan uudistaminen, muistomerkkien ja julkisivujen entisöiminen sekä ympäristötoimet Sar- ja Sarelajoella ja Monte Pedroson alueella samoin kuin asiaan liittyvän tieteellisen ja kulttuuriaineiston julkaiseminen. Vastedes jäsenvaltioiden on esitettävä ne kulttuuriperinnön säilyttämistä ja suojelua koskevat hankkeet, jotka ansaitsevat ¨eurooppalaisen kulttuuriperinnelaboratorion¨ nimikkeen, ja niitä koskevat erityishakemukset on toimitettava komissiolle Rafael-ohjelman puitteissa.
Virallinen lehti nro C 187 , 16/06/1998 s. 0139



KIRJALLINEN KYSYMYS P-0025/98 komissiolle esittäjä(t): Glenys Kinnock (PSE) (15. tammikuuta 1998) Aihe: Algerian tilanne Voiko komissio antaa lausunnon Algerian nykyisestä tilanteesta? Voiko se lisäksi kertoa, mihin toimiin on ryhdytty tai aiotaan ryhtyä, jotta voitaisiin selvittää nykyisten verilöylyjen syyt sekä löytää poliittinen ratkaisu? Miten Algerian viranomaiset ovat reagoineet tällaisiin aloitteisiin? Voiko komissio lisäksi selvittää, millaista rahoitusapua ja teknistä tukea EU on antanut Algerian hallitukselle ja millaisia ehtoja avun toimittamiselle on asetettu? Voiko komissio erityisesti selittää, miksi Algerian asukkaille ei ole toistaiseksi tarjottu humanitaarista apua? Komission jäsenen Manuel Marínin komission puolesta antama vastaus (4. helmikuuta 1998) Komissio osallistui täysipainoisesti troikan Algeriaan 19.-20. tammikuuta 1998 tekemään selvitysmatkaan sekä Algerian tilanteesta 26. tammikuuta yleisten asiain neuvostossa käytyyn keskusteluun. Komissio yhtyy neuvoston päätelmiin, jotka antavat vastauksen arvoisan parlamentin jäsenen esittämään kysymykseen. Jäljennös päätelmistä lähetetään hänelle suoraan sekä parlamentin pääsihteeristöön.
Virallinen lehti nro C 196 , 22/06/1998 s. 0114



KIRJALLINEN KYSYMYS E-0085/98 komissiolle esittäjä(t): Carlos Robles Piquer (PPE) (30. tammikuuta 1998) Aihe: Taiwanin taloudellinen tilanne ja Taipein toimisto Koko valtava talouskriisi, joka on kuukausia järisyttänyt Aasian talousmarkkinoita, on loistanut poissaolollaan yhdessä ainoassa maassa, Taiwanissa. Sen talouselämään kriisi ei näytä vaikuttaneen. Voiko komissio selittää, miten näin ihmeellinen poikkeus on mahdollista? Eikö se katso, että tässä on yksi syy lisää yhteisön etujen mukaisesti määrätä vuoden 1998 talousarviosta tiedotustoimiston avaamiseen tarvittavat varat, mihin viitattiin Dupuisin 16. huhtikuuta 1997 esittämässä kirjallisessa kysymyksessä (P-1432/97) ja Leon Brittanin 13. toukokuuta 1997 antamassa vastauksessa, jotka julkaistiin Euroopan yhteisöjen virallisessa lehdessä 4. joulukuuta 1997 ((EYVL C 367, 4.12.1997, s. 125. ))? Komission jäsenen Sir Leon Brittanin komission puolesta antama vastaus (12. maaliskuuta 1998) Vaikka Taiwan ei ole ainoa Aasian maa, joka on selviytynyt toistaiseksi suhteellisen vahingoittumattomana Aasian talouskriisistä, sen joustavuus on todella ollut vaikuttavaa vakavan myllerryksen keskellä. Tähän näyttää olevan useita syitä. Ensiksikin, Taiwanin pankeilla on suhteellisen vähän liiketoimia Aasian kanssa verrattuna naapurimaiden pankkeihin. Taiwanilaisten pankkien Aasian sijoitukset kohdistuvat teollisuuslaitoksiin, joista monet voivat hyötyä kriisistä viemällä tuotteitaan maista, jotka ovat äskettäin devalvoineet valuuttansa. Tämä auttaa taiwanilaisia yhtiöitä kompensoimaan mahdollisen kilpailukyvyn vähenemisen niiden toiminnoissa manner-Kiinassa. Toiseksi, Taiwanin talouden terve tila, johon kuuluu asianmukainen taloushallinto, joka on jättänyt valtion kassaan noin 82 miljardin dollarin suuruisen ulkomaan valuutan varannon, avoimuus ja lisääntyvä demokraattinen valvonta, tulee pysyttämään sijoittajien luottamuksen Taiwaniin. Taiwan on suhtautunut kriisiin pikemminkin avaamalla edelleen talouttaan kuin sulkemalla sitä. On kuitenkin muistettava, että Taiwan ei täysin välttynyt kriisiltä. Sen valuutan arvo putosi suhteessa Yhdysvaltain dollariin alhaisimpaan tasoonsa kymmeneen vuoteen, ja pörssikurssit laskivat alhaisimpaan tasoonsa melkein kahteen vuoteen. Komission mielestä toimisto, joka toimisi samoin tiedotusperiaattein kuin alueella toimivien monien jäsenvaltioiden kaupalliset toimistot, edistäisi osaltaan yhteisön taloudellisia ja kaupallisia etuja Taiwanissa, erityisesti ottaen huomioon äskettäin saavutetun merkittävän edistymisen neuvotteluissa, jotka koskevat yhteisön ja Taiwanin kahdenvälisiä sopimuksia markkinoille pääsystä. Komission mielestä on siksi tärkeää, että tällainen toimisto avattaisiin mahdollisimman nopeasti, riippuen komission arvioista siitä, mitkä ovat sen prioriteetit ulkomaan edustustojensa verkoston kehittämisessä. Tämä taas riippuu siitä, miten henkilöstöä ja rahoitusta on käytettävissä.